b'\n_START_ARTICLE_\nPitk\xc3\xa4niemen sairaalan hautausmaa\n_START_PARAGRAPH_\nPitk\xc3\xa4niemen sairaalan hautausmaa (k\xc3\xa4ytetty my\xc3\xb6s nime\xc3\xa4 Kappelinm\xc3\xa4en hautausmaa) on Nokialla Maatialanharjun Kappelinm\xc3\xa4ell\xc3\xa4 Sarpatintien pohjoispuolella sijaitseva k\xc3\xa4yt\xc3\xb6st\xc3\xa4 poistettu hautausmaa jonne on haudattu vuosina 1902\xe2\x80\x931964 426 l\xc3\xa4heisess\xc3\xa4 Pitk\xc3\xa4niemen sairaalassa kuollutta potilasta. Hautausmaalle haudattiin p\xc3\xa4\xc3\xa4asiassa Pitk\xc3\xa4niemen sairaalan kriminaaliosaston potilaita sek\xc3\xa4 kunnan holhouksessa olleita potilaita joilla ei ollut omaisia eik\xc3\xa4 ruumista haluttu kuljettaa kotikuntaan. Sotavuosien 1939\xe2\x80\x931944 j\xc3\xa4lkeen hautausmaalle haudattiin my\xc3\xb6s luovutetuilta alueilta kotoisin olleita potilaita. _NEWLINE_Hautausmaan pinta-ala on noin 2\xc2\xa0000 neli\xc3\xb6metri\xc3\xa4. Hautausmaa vihittiin k\xc3\xa4ytt\xc3\xb6\xc3\xb6n joulukuussa 1901 ja sit\xc3\xa4 laajennettiin viel\xc3\xa4 1930-luvun alussa ja  1945\xe2\x80\x931946._NEWLINE_Hautausmaan lounaiskulmassa etel\xc3\xa4sivulla on kaksiosainen lukittu rautaportti betonisine portinpylv\xc3\xa4ineen. Portin oikealla puolella on puuaitaa, muuten hautausmaa on aitaamaton. Hautausmaalla on Pitk\xc3\xa4niemen sairaalan terapiayksik\xc3\xb6n vuonna 1992 pystytt\xc3\xa4m\xc3\xa4 kolmesta vaakasuorasta kivest\xc3\xa4 ja kivimaljasta koostuva muistomerkki johon on kiinnitetty muistolaatta. Hautausmaalta l\xc3\xb6ytyy 37 hautamuistomerkki\xc3\xa4 tai niiden j\xc3\xa4\xc3\xa4nnett\xc3\xa4. Suurin osa hautakivist\xc3\xa4 sijaitsee l\xc3\xa4hell\xc3\xa4 hautausmaan pohjoissivua rinteess\xc3\xa4. Kivet eiv\xc3\xa4t ole suorissa riveiss\xc3\xa4 ja osa on vinossa. Hautausmaan erikoisin muistomerkki on esikuntakapteeni Emil Nordstr\xc3\xb6min (1862\xe2\x80\x931918) hautakivi. Aikaisemmin hautausmaalla sijaitsi my\xc3\xb6s J\xc3\xa4\xc3\xa4k\xc3\xa4rin hauta johon oli haudattu j\xc3\xa4\xc3\xa4k\xc3\xa4riv\xc3\xa4nrikki Eino Siira (1898\xe2\x80\x931936). Hauta ja muistomerkki siirrettiin 1996 Siiran kotikuntaan Pudasj\xc3\xa4rvelle. Hautausmaan keskell\xc3\xa4 kasvaa suuri koivu ja hautausmaalla on aiemmin sijainnut satulakattoinen puinen ruumiskappeli joka purettiin 1960-luvun alussa mutta nykyisin alueella ei ole rakennuksia._NEWLINE_Sairaalan potilaita kuoli eniten jatkosodan vuosina, vuonna 1941 kuoli 91 siviilipotilasta ja vuonna 1942 74 potilasta. Yleisin kuolinsyy oli t\xc3\xa4ll\xc3\xb6in aliravitsemus. Kuolleet potilaat haudattiin \xc3\xb6isin kaivettuihin rivihautoihin._NEWLINE_Hautausmaan l\xc3\xa4heisyydess\xc3\xa4 sijaitsee ensimm\xc3\xa4isen maailmansodan aikana ven\xc3\xa4l\xc3\xa4isten linnoitust\xc3\xb6iden yhteydess\xc3\xa4 kaivettujen juoksuhautojen j\xc3\xa4\xc3\xa4nteit\xc3\xa4. Hautausmaata hoidetaan nykyisin l\xc3\xa4hinn\xc3\xa4 niitt\xc3\xa4m\xc3\xa4ll\xc3\xa4 kes\xc3\xa4isin ruoho alueelta. Vuonna 2005 alue siivottiin perusteellisesti ja muun muassa maasta t\xc3\xb6rr\xc3\xb6tt\xc3\xa4neet luut korjattiin pois.'